
Parlamentul  României

Camera  Deputaţilor
Comisia pentru sănătate şi familie        Comisia pentru muncă şi protecţie socială                                          Nr.28/51/10.03.2011                                        Nr.27/ 688/10.03.2011                                                              

BIROULUI PERMANENT 

AL 

CAMEREI DEPUTAŢILOR,

Vă înaintăm, alăturat, RAPORTUL COMUN asupra propunerii legislative pentru completarea Legii nr.125/2005 pentru aprobarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, trimisă Comisiei pentru muncă şi protecţie socială şi Comisiei pentru sănătate şi familie pentru examinare pe fond, în procedură obişnuită, cu adresa nr.Plx 627 din 9 noiembrie 2010.

În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,




PREŞEDINTE,


Rodica Nassar



   Victor Paul Dobre

RAPORT  COMUN
asupra propunerii legislative pentru completarea Legii nr.125/2005 pentru aprobarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie, au fost sesizate, prin adresa nr. Plx 627 din 9 noiembrie 2010, cu dezbaterea pe fond, în procedură obişnuită, a propunerii legislative pentru completarea Legii nr.125/2005 pentru aprobarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar.
La întocmirea prezentului raport comun, Comisia pentru muncă şi protecţie socială şi Comisia pentru sănătate şi familie au avut în vedere:

· avizul negativ al Consiliului Legislativ (nr.505/26.04.2010)

· avizul negativ al Comisiei pentru buget, finanţe şi bănci (nr.22/567/30.11.2010)

· avizul negativ al Comisiei juridice, de disciplină şi imunităţi (nr.31/992/16.11.2010)

· punctul de vedere negativ al Guvernului (nr.1653/28.06.2010)
· punctul de vedere negativ al Ministerului Sănătăţii (nr.15313/07.03.2011).
Propunerea legislativă are ca obiect de reglementare modificarea art.13 alin.(1) lit.c) din Ordonanţa de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, aprobată cu modificări şi completări prin Legea nr.125/2005, cu modificările şi completările ulterioare, în sensul acordării unui spor de până la 25% din salariul de bază personalului de specialitate medico-sanitar şi auxiliar care îşi desfăşoară activitatea în cadrul Secţiei Clinice de Recuperare Cardiologie şi în cadrul Compartimentului de Reumatologie, activitate care solicită o încordare psihică foarte ridicată.
În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate.
Propunerea legislativă a fost respinsă de Senat în şedinţa din 19 octombrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

Comisia pentru muncă şi protecţie socială a dezbătut propunerea legislativă în şedinţa din 2 martie 2011. Membrii comisiei au hotărât, cu unanimitate de voturi, respingerea propunerii legislative. 
La dezbaterile care au avut loc în şedinţa Comisiei pentru muncă şi protecţie socială a participat în calitate de invitat, în conformitate cu prevederile art.55 din Regulamentul Camerei Deputaţilor domnul Valentin Mocanu, Secretar de Stat în cadrul Ministerului Muncii, Familiei şi Protecţiei Sociale.

La lucrările comisiei au fost prezenţi 29 deputaţi, din totalul de 30 membri ai comisiei.

Comisia pentru sănătate şi familie a dezbătut propunerea legislativă în şedinţa din 8 martie 2011. Membrii comisiei au hotărât, cu 10 voturi pentru şi 2 abţineri, respingerea propunerii legislative.

La dezbaterile care au avut loc în şedinţa Comisiei pentru sănătate şi familie a participat în calitate de invitat, în conformitate cu prevederile art.55 din Regulamentul Camerei Deputaţilor domnul Cristian Anton Irimie, Secretar de Stat în cadrul Ministerului Sănătăţii.

La lucrările comisiei au fost prezenţi 13 deputaţi, din totalul de 17 membri ai comisiei.

În urma dezbaterilor, cele două comisii, propun plenului Camerei Deputaţilor respingerea propunerii legislative pentru completarea Legii nr.125/2005 pentru aprobarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, întrucât prevederile Ordonanţei de urgenţă a Guvernului nr.115/2004 au fost abrogate cu excepţia art. 23, 24,26,27,28,29,30,36,37 şi 471 prin Legea–cadru nr.330/2009 privind salarizarea unitară a personalului plătit din fonduri publice. În consecinţă, propunerea legislativă a rămas fără obiect. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

        PREŞEDINTE,




PREŞEDINTE,


Rodica Nassar




Victor Paul Dobre








SECRETAR, 



         SECRETAR, 


Ion Burnei



           
Kerekes Károly

Întocmit,

Expert parlamentar Sorina SZABO

Consilier parlamentar Livia Spînu

Consultant parlamentar Cristina Bologan

